CELEX: 32019R1978
Language: el
Date: 2019-11-26 00:00:00
Title: Εκτελεστικός κανονισμός (ΕΕ) 2019/1978 της Επιτροπής της 26ης Νοεμβρίου 2019 για την τροποποίηση του κανονισμού (ΕΚ) αριθ. 1238/95 όσον αφορά τα τέλη που καταβάλλονται στο κοινοτικό γραφείο φυτικών ποικιλιών

29.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 308/58
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1978 ΤΗΣ ΕΠΙΤΡΟΠΗΣ
         της 26ης Νοεμβρίου 2019
         για την τροποποίηση του κανονισμού (ΕΚ) αριθ. 1238/95 όσον αφορά τα τέλη που καταβάλλονται στο κοινοτικό γραφείο φυτικών ποικιλιών
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 2100/94 του Συμβουλίου, της 27ης Ιουλίου 1994, για τα κοινοτικά δικαιώματα επί φυτικών ποικιλιών (1), και ιδίως το άρθρο 113,
         Κατόπιν διαβούλευσης με το διοικητικό συμβούλιο του κοινοτικού γραφείου φυτικών ποικιλιών,
         Εκτιμώντας τα ακόλουθα:
         
                     (1)
                  
                  
                     Το άρθρο 3 παράγραφος 2 του κανονισμού (ΕΚ) αριθ. 1238/95 της Επιτροπής (2) προβλέπει ότι ο πρόεδρος του κοινοτικού γραφείου φυτικών ποικιλιών («το γραφείο») μπορεί να επιτρέψει εναλλακτικούς τρόπους πληρωμής των τελών και των πρόσθετων επιβαρύνσεων και παραθέτει τους εν λόγω εναλλακτικούς τρόπους. Προκειμένου να αυξηθεί η ευελιξία και να απλουστευθούν οι διαδικασίες, είναι σκόπιμο να συμπεριληφθεί ο εν λόγω κατάλογος εναλλακτικών μορφών πληρωμής στους κανόνες σχετικά με τις μεθόδους εργασίας που θεσπίζει το διοικητικό συμβούλιο του γραφείου βάσει του άρθρου 36 παράγραφος 1 στοιχείο δ) του κανονισμού (ΕΚ) αριθ. 2100/94.
                  
               
                     (2)
                  
                  
                     Το άρθρο 4 παράγραφος 1 του κανονισμού (ΕΚ) αριθ. 1238/95 ορίζει την ημερομηνία που πρέπει να θεωρείται ως ημερομηνία κατά την οποία η καταβολή του τέλους παραλήφθηκε από το γραφείο. Με βάση την εμπειρία από την επεξεργασία των πληρωμών, είναι αναγκαίο να διευκρινιστεί ότι το πλήρες ποσό της μεταβίβασης πιστώνεται πράγματι σε τραπεζικό λογαριασμό του γραφείου, ώστε να διασφαλίζεται ότι δεν υπάρχουν εκκρεμείς υποχρεώσεις έναντι του γραφείου.
                  
               
                     (3)
                  
                  
                     Το άρθρο 5 του κανονισμού (ΕΚ) αριθ. 1238/95 προβλέπει ότι ο καταβάλλων τα τέλη στο γραφείο πρέπει να αναφέρει γραπτώς το όνομά του και τον σκοπό της πληρωμής. Εάν ο σκοπός της πληρωμής δεν δύναται να καθοριστεί, το γραφείο αποστέλλει υπενθύμιση εντός προθεσμίας δύο μηνών. Προκειμένου να ενισχυθεί η αποδοτικότητα της διαχείρισης των πληρωμών, η εν λόγω προθεσμία θα πρέπει να μειωθεί από δύο μήνες σε έναν.
                  
               
                     (4)
                  
                  
                     Το άρθρο 7 παράγραφος 1 του κανονισμού (ΕΚ) αριθ. 1238/95 καθορίζει το τέλος αίτησης. Προκειμένου να ενθαρρυνθεί η χρήση του συστήματος υποβολής ηλεκτρονικής αίτησης του γραφείου, το τέλος για την υποβολή αιτήσεων με άλλα μέσα, όπως για παράδειγμα οι έντυπες αιτήσεις, αυξάνεται από 650 ευρώ σε 800 ευρώ. Επιπλέον, η πρακτική εμπειρία έχει δείξει ότι η χρήση του συστήματος υποβολής ηλεκτρονικής αίτησης θα γινόταν αποτελεσματικότερη, εάν συμπληρωνόταν από την υποχρεωτική χρήση της ηλεκτρονικής πλατφόρμας επικοινωνίας του γραφείου για τυχόν περαιτέρω συναλλαγές με το γραφείο.
                  
               
                     (5)
                  
                  
                     Σύμφωνα με το άρθρο 7 παράγραφος 7 του κανονισμού (ΕΚ) αριθ. 1238/95, το γραφείο παρακρατεί ποσό 150 ευρώ από το τέλος αίτησης, εάν η αίτηση δεν είναι έγκυρη βάσει του άρθρου 50 του κανονισμού (ΕΚ) αριθ. 2100/94. Προκειμένου να μειωθεί η διοικητική επιβάρυνση, θα πρέπει να επιστρέφεται πλήρως το τέλος αίτησης.
                  
               
                     (6)
                  
                  
                     Όσον αφορά το ετήσιο τέλος, το άρθρο 9 παράγραφος 4 του κανονισμού (ΕΚ) αριθ. 1238/95 προβλέπει ότι το γραφείο δεν επιστρέφει πληρωμές που πραγματοποιούνται προκειμένου να εξακολουθήσει να ισχύει τέτοιο δικαίωμα. Η εμπειρία έχει δείξει ότι, για να βελτιωθεί η διαφάνεια, δύναται να προβλέπεται επιστροφή ποσού, σε περίπτωση που το γραφείο έχει λάβει παραίτηση από οικείο δικαίωμα μεταξύ της ημερομηνίας πληρωμής και της επετείου παραχώρησης του δικαιώματος,
                  
               
                     (7)
                  
                  
                     Το παράρτημα I του κανονισμού (ΕΚ) αριθ. 1238/95 καθορίζει το ύψος των τελών για τη ρύθμιση και τη διενέργεια της τεχνικής εξέτασης της ποικιλίας η οποία αποτελεί αντικείμενο αίτησης για κοινοτικό δικαίωμα επί φυτικής ποικιλίας («τέλος εξέτασης»), που καταβάλλεται στο γραφείο.
                  
               
                     (8)
                  
                  
                     Το διοικητικό συμβούλιο του γραφείου αποφάσισε να υιοθετήσει την αρχή της ανάκτησης κόστους κατά 100 %, έτσι ώστε τα γραφεία εξέτασης να αποζημιώνονται με βάση τον μέσο όρο των πραγματικών εξόδων των εξετάσεων.
                  
               
                     (9)
                  
                  
                     Επιπλέον, από την εμπειρία που αποκτήθηκε από τις τεχνικές εξετάσεις, προκύπτει ότι τα τέλη εξέτασης μπορεί να μεταβάλλονται με την πάροδο του χρόνου για ορισμένες ομάδες κόστους. Τα τέλη που χρεώνει το γραφείο θα πρέπει να αντικατοπτρίζουν, επομένως, το συνολικό ποσό των τελών για τις αντίστοιχες ομάδες κόστους που πρέπει να καταβάλει το γραφείο στα γραφεία εξέτασης. Τα τέλη που καθορίζονται στο παράρτημα I του κανονισμού (ΕΚ) αριθ. 1238/95 θα πρέπει, επομένως, να τροποποιηθούν για όλες τις οικείες ομάδες κόστους.
                  
               
                     (10)
                  
                  
                     Ως εκ τούτου, ο κανονισμός (ΕΚ) αριθ. 1238/95 θα πρέπει να τροποποιηθεί αναλόγως.
                  
               
                     (11)
                  
                  
                     Ο παρών κανονισμός θα πρέπει να αρχίσει να ισχύει από την 1η Απριλίου 2020, ώστε να υπάρχει επαρκής χρόνος για να προσαρμοστούν το Γραφείο και τα ενδιαφερόμενα μέρη στις εν λόγω τροποποιήσεις.
                  
               
                     (12)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα κοινοτικά δικαιώματα επί φυτικών ποικιλιών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΚ) αριθ. 1238/95 τροποποιείται ως εξής:
            
                        (1)
                     
                     
                        Στο άρθρο 3, η παράγραφος 2 αντικαθίσταται από το ακόλουθο κείμενο:
                        
                           «2.   Ο πρόεδρος του γραφείου μπορεί να επιτρέψει εναλλακτικούς τρόπους πληρωμής σύμφωνα με τους κανόνες για τις μεθόδους εργασίας που θα καθιερωθούν με το άρθρο 36 παράγραφος 1 στοιχείο δ) του κανονισμού (ΕΚ) αριθ. 2100/94 του Συμβουλίου.».
                        
                     
                  
                        (2)
                     
                     
                        Στο άρθρο 4, η παράγραφος 1 αντικαθίσταται από το ακόλουθο κείμενο:
                        
                           «1.   Η ημερομηνία κατά την οποία πρέπει να θεωρείται ότι η καταβολή των τελών και πρόσθετων επιβαρύνσεων ελήφθη από το γραφείο πρέπει να είναι η ημερομηνία κατά την οποία ολόκληρο το ποσό της μεταβίβασης που αναφέρεται στο άρθρο 3 παράγραφος 1 πιστώθηκε πράγματι σε τραπεζικό λογαριασμό του γραφείου.».
                        
                     
                  
                        (3)
                     
                     
                        Στο άρθρο 5, η παράγραφος 2 αντικαθίσταται από το ακόλουθο κείμενο:
                        
                           «2.   Εάν το γραφείο δεν μπορεί να καθορίσει τον σκοπό της πληρωμής, ζητά από εκείνον που κατέβαλε την πληρωμή να τον καθορίσει γραπτώς εντός προθεσμίας ενός μήνα. Εάν ο σκοπός της πληρωμής δεν καθοριστεί εντός της συγκεκριμένης προθεσμίας, η πληρωμή θεωρείται ότι δεν έχει γίνει και πρέπει να ανακτηθεί από εκείνον που την κατέβαλε.».
                        
                     
                  
                        (4)
                     
                     
                        Το άρθρο 7 τροποποιείται ως εξής:
                        
                                    α)
                                 
                                 
                                    Η παράγραφος 1 αντικαθίσταται από το ακόλουθο κείμενο:
                                    
                                       «1.   Ο υποβάλλων αίτηση για κοινοτικό δικαίωμα επί φυτικής ποικιλίας (ο αιτών) καταβάλλει τέλος 450 ευρώ για την επεξεργασία αίτησης που υποβάλλεται με ηλεκτρονικά μέσα, μέσω εντύπου στο διαδίκτυο, με τη χρήση του συστήματος υποβολής ηλεκτρονικής αίτησης του γραφείου.
                                       Ο αιτών αποδέχεται τους όρους και τις προϋποθέσεις χρήσης της ασφαλούς ηλεκτρονικής πλατφόρμας επικοινωνίας του γραφείου και χρησιμοποιεί την εν λόγω πλατφόρμα για την υποβολή των αιτήσεων που αναφέρονται στο πρώτο εδάφιο και άλλων εγγράφων, την παραλαβή κοινοποιήσεων και εγγράφων που αποστέλλονται από το γραφείο, την απάντηση σε κοινοποιήσεις αυτού του είδους και την εκτέλεση άλλων ενεργειών.
                                       Ο αιτών καταβάλλει τέλος 800 ευρώ για την επεξεργασία αίτησης που υποβάλλεται με μέσα άλλα από το σύστημα υποβολής ηλεκτρονικής αίτησης του γραφείου.».
                                    
                                 
                              
                                    β)
                                 
                                 
                                    Η παράγραφος 7 αντικαθίσταται από το ακόλουθο κείμενο:
                                    
                                       «7.   Όποτε εισπράττεται τέλος αίτησης αλλά η αίτηση δεν είναι έγκυρη βάσει του άρθρου 50 του βασικού κανονισμού, το γραφείο επιστρέφει το τέλος αίτησης, όταν γνωστοποιεί στον αιτούντα τις διαπιστωθείσες στην αίτηση ελλείψεις.».
                                    
                                 
                              
                  
                        (5)
                     
                     
                        Στο άρθρο 9, η παράγραφος 4 αντικαθίσταται από το ακόλουθο κείμενο:
                        
                           «4.   Το γραφείο δεν επιστρέφει πληρωμές που αφορούν το ετήσιο τέλος οι οποίες έχουν καταβληθεί προκειμένου να διατηρηθεί το κοινοτικό δικαίωμα επί φυτικής ποικιλίας, εκτός εάν το γραφείο έχει λάβει παραίτηση από κοινοτικό δικαίωμα επί φυτικής ποικιλίας μεταξύ της ημερομηνίας καταβολής της πληρωμής και της επετείου παραχώρησης του δικαιώματος όπως ορίζεται στην παράγραφο 2 στοιχείο β). Παραιτήσεις από δικαίωμα που λαμβάνονται μετά την επέτειο παραχώρησης του δικαιώματος δεν λαμβάνονται υπόψη για τις εν λόγω πληρωμές.».
                        
                     
                  
                        (6)
                     
                     
                        Το παράρτημα I αντικαθίσταται από το κείμενο του παραρτήματος του παρόντος κανονισμού.
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Απριλίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 26 Νοεμβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 227 της 1.9.1994, σ. 1.
         
            (2)  Κανονισμός (ΕΚ) αριθ. 1238/95 της Επιτροπής, της 31ης Μαΐου 1995, για τις λεπτομέρειες εφαρμογής του κανονισμού (ΕΚ) αριθ. 2100/94 του Συμβουλίου όσον αφορά τα τέλη που καταβάλλονται στο κοινοτικό γραφείο φυτικών ποικιλιών (ΕΕ L 121 της 1.6.1995, σ. 31).
      
      
         
            ΠΑΡΑΡΤΗΜΑ
            
               
                  «ΠΑΡΑΡΤΗΜΑ I
                  
                     Τέλη σχετικά με την τεχνική εξέταση όπως αναφέρονται στο άρθρο 8
                  
                  Το τέλος που καταβάλλεται για την τεχνική εξέταση μιας ποικιλίας κατ’ εφαρμογή του άρθρου 8 προσδιορίζεται σύμφωνα με τον ακόλουθο πίνακα:
                  
                              (σε EUR)
                           
                        
                               
                           
                           
                              Ομάδα ανάλογα με το κόστος
                           
                           
                              Τέλη
                           
                        
                              
                                 Ομάδα γεωργικών ειδών
                              
                           
                        
                              1
                           
                           
                              Πατάτα
                           
                           
                              2 050 
                           
                        
                              2
                           
                           
                              Ελαιοκράμβη
                           
                           
                              2 150 
                           
                        
                              3
                           
                           
                              Αγρωστώδη
                           
                           
                              2 920 
                           
                        
                              4
                           
                           
                              Λοιπά γεωργικά είδη
                           
                           
                              1 900 
                           
                        
                              
                                 Ομάδα οπωροφόρων ειδών
                              
                           
                        
                              5
                           
                           
                              Μήλο
                           
                           
                              3 665 
                           
                        
                              6
                           
                           
                              Φράουλα
                           
                           
                              3 400 
                           
                        
                              7
                           
                           
                              Λοιπά είδη φρούτων
                           
                           
                              3 460 
                           
                        
                              
                                 Ομάδα καλλωπιστικών φυτών
                              
                           
                        
                              8
                           
                           
                              Καλλωπιστικά φυτά με ζώσα συλλογή αναφοράς, δοκιμή θερμοκηπίου
                           
                           
                              2 425 
                           
                        
                              9
                           
                           
                              Καλλωπιστικά φυτά με ζώσα συλλογή αναφοράς, δοκιμή υπαίθρου
                           
                           
                              2 420 
                           
                        
                              10
                           
                           
                              Καλλωπιστικά φυτά χωρίς ζώσα συλλογή αναφοράς, δοκιμή θερμοκηπίου
                           
                           
                              2 400 
                           
                        
                              11
                           
                           
                              Καλλωπιστικά φυτά χωρίς ζώσα συλλογή αναφοράς, δοκιμή υπαίθρου
                           
                           
                              2 200 
                           
                        
                              12
                           
                           
                              Καλλωπιστικά φυτά, ειδικοί φυτοϋγειονομικοί όροι
                           
                           
                              3 900 
                           
                        
                              
                                 Ομάδα κηπευτικών ειδών
                              
                           
                        
                              13
                           
                           
                              Κηπευτικά είδη, δοκιμή θερμοκηπίου
                           
                           
                              2 920 
                           
                        
                              14
                           
                           
                              Κηπευτικά είδη, δοκιμή υπαίθρου
                           
                           
                              2 660